Petter Thomassen

Petter Johan Thomassen (født 17. april 1941 i Salangen i Troms, død 8. oktober 2003) var en norsk politiker (H). Han var stortingsrepresentant for Nordland 1977–1997, industriminister i Kåre Willochs regjering 1985–1986, 2. nestleder i Høyre 1988–1990 og næringsminister i Jan P. Syses regjering 1989–1990. Thomassen var således en fremtreden rikspolitiker, men engasjerte seg likevel sterkt i utviklingen i sin hjemlige landsdel. Han hadde bakgrunn fra EDB-bransjen, og var særlig opptatt av ytringsfrihet og personvern.

Familiebakgrunn og yrkeskarrière 
Han ble født i Salangen i Troms som sønn av gårdbruker Karl Thomassen (1905–1978) og husmor og gårdbruker Johanna Simonsen Grimstad (1914–1996). Under andre verdenskrig ble familiens småbruk gjort til et innkvarteringssted for tyske soldater, mens jordveien ble brukt som leir for russiske krigsfanger. Thomassen skildret denne tiden i sin bok Barneår i krig fra 1986.

Han tok examen artium i 1960, studerte til siviløkonom ved Handelshøjskolen i København 1960–1963, og tok kurs i skatterett, arbeids- og lederpsykologi, rasjonalisering og annet 1963–1964. Senere tok han kurs i EDB-programmering, systemering og planlegging 1965–1975 og 1. avdeling i rettsvitenskap i Bodø i 1974. Thomassen engasjerte seg i den fremvoksende databransjen og var systemkonsulent i Oslo 1964–1965 før han var disponent i NordlandsData AS i Bodø, en bedrift han bygde opp fra grunnen i perioden 1965–1976. Selskapet ble sammen med Tromsø-baserte Moment.Data AS fusjonert inn i det nye iTet ASA i 2000.

Blant Thomassens mange styreverv kan nevnes styreformann ved Nordland distriktshøgskole 1976–1978, styreformann i stiftelsen Nordlandsforskning 1980–1985 og 1986–1988, styreformann i Computer Management Norge 1983–1985, styreformann i Polarsirkelsenteret AS 1988–1990, styreformann i Norsk Luftfartssenter AS 1994–1998, styreformann i Polar Zoo AS 1994–2001, styreformann i Bodø Energi AS 1996–2003, styreformann i Nordland Teater AS 1999–2003 og styreformann i Store Norske Spitsbergen Kulkompani AS i 2003. Han var også styreformann i en rekke private bedrifter.

Politisk arbeid 
Han begynte sin politiske løpebane i Unge Høyre og var styremedlem i Bodø Unge Høyre 1966–1969, styremedlem i Søndre Nordland Unge Høyre 1967–1969 og medlem av Unge Høyres sentralstyre 1969–1971. Han var medlem av Bodø bystyre 1967–1975 (medlem av formannskapet 1972–1975), styremedlem i Bodø Høyre 1968–1977, medlem av Nordland Høyres fylkesstyre 1969–1997, medlem av Nordland fylkesting og fylkesutvalg 1972–1979 (gruppeleder 1972–1977, fylkesråd 1976–1977) og medlem av Nord-Norsk Oljeråd 1972–1979. Fra 1976 var han politiker på heltid.

I rikspolitikken var han medlem av Høyres finansutvalg 1969–1975, medlem av Høyres kommunalutvalg 1971–1975, medlem av Høyres distriktspolitiske utvalg 1975–1978, medlem av Høyres sentralstyre 1976–1990, formann i Høyres datapolitiske utvalg 1980–1985 og medlem av Høyres trafikkutvalg 1983–1984.

I 1977 ble Thomassen innvalgt på Stortinget fra Nordland, og ble sittende frem til 1997. Etter sin første periode i Stortingets kommunal- og miljøvernkomité var han i 1981 medlem av Stortingets finanskomité, hvor han også var formann 1983–1985 og medlem 1987–1989. Han var industriminister i Kåre Willochs regjering 1985–1986, mens Harry Danielsen møtte i hans sted på Stortinget, og hadde deretter et kort mellomspill som medlem av Stortingets forbruker- og administrasjonskomité 1986–1987. Thomassen kom tilbake i regjeringskontorene som næringsminister i Jan P. Syses regjering 1989–1990, og Steinar Høgaas møtte da på Stortinget. Thomassen innehadde begge ganger en nøkkelposisjon for å sikre gjennomslag for regjeringens økonomiske politikk, og at statsbudsjettene ble vedtatt. I 1991 utga han en bok om Syse-regjeringens fall. Han var ellers nestformann i stortingsgruppen 1981–1985 og 2. nestleder i Høyre 1988–1990. Etter Syse-regjeringen var Thomassen medlem av Stortingets kirke- og undervisningskomité 1993–1997 og den første lederen i Stortingets kontroll- og konstitusjonskomité. Han nedla et betydelig arbeid i å markere den nye komiteen som Stortingets sentrale kontrollorgan.

Bibliografi 
  – EVL : historien. Oslo: Energibedriftenes landsforening.
  – En regjerings fall. Oslo: Cappelen. ISBN 82-02-12931-1.
  – Håndbok for bedre ressursbruk i fylker og kommuner. Oslo: Høyres Hovedorganisasjon.
  – Hold kjeft, rekrutt!. Oslo: Cappelen. ISBN 82-02-11192-7.
  – Barneår i krig. Oslo: Cappelen. ISBN 82-02-10699-0.
  – «Sentrum og periferi i massemedia». I: Ytring. Oslo: Atheneum.
  – Havbruk : mulighetenes næring : en artikkelsamling. Oslo: Universitetsforlaget.
  – «Er vi forberedt på teknologiutfordringene?». I: Hvor går Høyre?. Oslo: Cappelen.
  – Bodø sparebank 1857-1982. Bodø: Bodø sparebank. ISBN 82-990891-0-7.
  – Inn i datasamfunnet. Oslo: Cappelen. ISBN 82-02-04542-8.
  – Industriell utfordring : de arbeidskraftintensive industriers betydning for sikring av målsettingen om full sysselsetting. Bodø: Skriveforlaget. ISBN 82-7229-005-7.
  – Tale eller tie? : saken mot Morgenavisen og følgene for ytrings- og pressefriheten. Oslo: Fabritius. ISBN 82-07-00411-8.
  – Fri tanke, men ikke fritt ord : et debattinnlegg om en grunnleggende menneskerett. Oslo: Fabritius. ISBN 82-07-00221-2.
  – Privatliv og EDB : hvordan kan vi beskytte oss?. Oslo: Cappelen. ISBN 82-02-03658-5.
  – Varehandelen i distriktspolitisk perspektiv. Bodø: Otto Koch A/S. ISBN 82-90030-34-7.

Referanser

Eksterne lenker 
 
 
 

   

Norske næringsministre
Norske industriministre
Høyre-statsråder
Statsråder i Regjeringen Willoch
Statsråder i Regjeringen Syse
Stortingsrepresentanter fra Høyre
Stortingsrepresentanter for Nordland
Stortingsrepresentanter 1977–1981
Stortingsrepresentanter 1981–1985
Stortingsrepresentanter 1985–1989
Stortingsrepresentanter 1989–1993
Stortingsrepresentanter 1993–1997
Lokalpolitikere i Bodø
Høyre-politikere i Nordland
Høyres ledelse
Tillitsvalgte i Unge Høyre
Norske bedriftsledere
Norske siviløkonomer
Norske sakprosaforfattere
Norske forfattere av erindringsbøker
Personer fra Salangen kommune